Styrke 10 fra Navarone

Styrke 10 fra Navarone (originaltittel: Force 10 from Navarone) er en britisk action-krigsfilm fra 1978 regissert av Guy Hamilton. Handlingen er lagt til 2. verdenskrig. En gruppe engelske og amerikanske kommandosoldater som blir sendt på oppdrag i det tyskokkuperte Jugoslavia for å sprenge en viktig bro. Filmen er en oppfølger til Kanonene på Navarone fra 1961. Hovedrollene spilles av Robert Shaw, Harrison Ford, Edward Fox og Carl Weathers, mens sentrale biroller spilles av Barbara Bach, Franco Nero og Richard Kiel. Manus er basert på Alistair MacLeans roman med samme tittel fra 1968. 

Den fikk lunken mottakelse av kritikerne.

 Handling 
Handlingen er lagt 1943. Etter den vellykkede operasjonen på Navarone, blir Mallory og Miller sendt til Jugoslavia på et nytt, nesten umulig oppdrag. Målet denne gangen er å eliminere en tysk spion blant en gruppe jugoslaviske partisaner og å sprenge en svær bro som er vesentlig for krigens utfall på Balkan. I løpet av reisen slår de seg sammen med Styrke 10, en gruppe amerikanske spesialsoldater anført av den dristige oberstløytnanten Barnsby.

Da de kommer til Jugoslavia blir de lurt i en felle av tysklojale tsjetniker. De ender dermed i tysk fangenskap, men klarer å rømme og får senere kontakt med partisanene. Etter mye dobbeltspill og tilbakeslag klarer de omsider å eliminere forræderen, men blir samtidig stående overfor et stort problem når det gjelder broen. På grunn av at de kun har en begrenset mengde med sprengstoff velger de i stedet å bruke det på å sprenge en stor demning lenger oppe i elva, i håp om at vannmassene skal ta med seg den strategiske broen i dragsuget.

 Om filmen 
 Popularitet og økonomi 
Styrke 10 fra Navarone innbrakte $7,1 millioner i USA.

Produksjonskostnadene var på ca 5 millioner dollar.

 Anmelderne 
Den fikk lunken mottakelse, noe som gjenspeiles i at den har fått 54 % på Rotten Tomatoes. Den amerikanske filmanmelderen Roger Ebert gav den 2,5 av 4 stjerner og mente filmen var klisjepreget. Han gav imidlertid noe ros til spesialeffektene.Ebert, Roger Leonard Maltin gav den BOMB, som er hans laveste karakter.

Aftenpostens anmelder gav den dårlig mottakelse og beskrev den som en uspennende oppfølger til en gammel suksess.Aftenposten morgen - Uspennende oppfølger til gammel suksess (27.12.1978, s.13) VG gav den terningkast to og Dagsavisen én.

 Innspilling 
Utendørsscenene ble gjort i Jugoslavia, nærmere bestemt Đurđevića Tara-broen og Mratinjedammen i Montenegro, samt Jersey og Plymouth i Storbritannia. Interiørscenene ble gjort i Shepperton Studios i England og Mediterranean Film Studios på Malta.IMDb Filming locations

Opptakene ble påbegynt høsten 1977 og ble avsluttet innen august 1978.IMDb business/filming dates

 Rollebesetning 
 Robert Shaw - Major Keith Mallory
 Edward Fox - Stabssersjant Dusty Miller
 Harrison Ford - Oberstløytnant Mike Barnsby
 Barbara Bach - Maritza Petrović
 Franco Nero - Kaptein Nikolai Lescovar/Oberst von Ingorslebon
 Carl Weathers - Sersjant Weaver
 Richard Kiel - Kaptein Dražak
 Alan Badel - Major Petrović
 Michael Byrne - Major Schroeder
 Philip Latham - Cmdr. James Jensen
 Angus MacInnes - Løytnant Doug Reynolds
 Michael Sheard - Sersjant Bauer
 Petar Buntic - Marko

 Referanser 

 Eksterne lenker 


Kategori:Britiske krigsfilmer
Kategori:Britiske actionfilmer
Kategori:Filmer basert på bøker
Kategori:Filmer om andre verdenskrig
Kategori:Filmer fra 1978
Kategori:Filmer basert på verk av Alistair MacLean
Kategori:Filmer lagt til Jugoslavia
Kategori:Filmer lagt til militært miljø
Kategori:Oppfølgerfilmer